**ОБРАЗЛОЖЕЊЕ**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење овог закона је члан 97. тачка 9) Устава Републике Србије, по коме Република Србија уређује и обезбеђује систем заштите и унапређивања животне средине.

**II. РАЗЛОЗИ ЗА ДОНОШЕЊЕ ЗАКОНА**

Закон о стратешкој процени утицаја на животну средину („Службени гласник РС”, бр. 135/04) ступио је на снагу 28.12.2004. године. Народна скупшина Републике Србије усвојила је измене и допуне Закона о стратешкој процени утицаја на животну средину („Службени гласник РС”, бр. 135/04 и 88/10) 2010. године.

Законом о стратешкој процени утицаја на животну средину уређују се услови, начин и поступак вршења процене утицаја на животну средину стратегија и програма који се доносе у складу са законом којим се уређује плански систем (у даљем тексту: програми), просторних и урбанистичких планова дефинисаних законом којим се уређује просторно и урбанистичко планирање, као и планова и основа који се доносе у складу са другим законима (у даљем тексту: планови) у поступку припреме и усвајања тих аката.

Законом је прописано да се стратешка процена утицаја врши за све планове, програме и основе у области просторног и урбанистичког планирања или коришћења земљишта, пољопривреде, шумарства, рибарства, енергетике, рударства, индустрије, саобраћаја, управљања отпадом, управљања водама, телекомуникација, туризма, очувања природних станишта и дивље флоре и фауне, којима се успоставља оквир за одобравање будућих развојних пројеката одређених прописима којима се уређује процена утицаја на животну средину; планове и програме који подлежу оцени прихватљивости за еколошку мрежу у складу са законом којим се уређује заштита природе; и планове и програме који се припремају за мрежну енергију којима се успоставља оквир за одобравање стратешких енергетских пројеката у складу са Уговором о оснивању Енергетске заједнице између Европске заједнице и Републике Албаније, Републике Бугарске, Босне и Херцеговине, Републике Хрватске, Бивше Југословенске Републике Македоније, Републике Црне Горе, Румуније, Републике Србије и Привремене Мисије Уједињених нација на Косову у складу са Резолуцијом 1244 Савета безбедности Уједињених нација („Службени гласник РС", број 62/06).

Поступак стратешке процене састоји се из следећих фаза: припремна фаза (одлучивање о изради стратешке процене); израда извештаја о стратешкој процени и поступак одлучивања. На основу оцене извештаја о стратешкој процени, орган надлежан за заштиту животне средине даје сагласност на извештај о стратешкој процени или одбија давање сагласности. Орган надлежан за припрему плана или програма не може упутити план или програм у даљу процедуру усвајања без сагласности на извештај о стратешкој процени.

Основни циљ доношења новог Закон о стратешкој процени утицаја на животну средину је достизање што већег степена усаглашености закона са Директивом 2001/42/ЕЗ о процени утицаја одређених планова и програма на животну средину (у даљем тексту: Директива) у циљу обезбеђивања заштите животне средине и унапређивања одрживог развоја интегрисањем основних начела заштите животне средине у поступку припреме и усвајања планова и програма, првенствено посматрано из угла спроводљивости нових решења у пракси у условима ограничених административних капацитета на свим нивоима надлежности. Потреба за усаглашавање са појединим одредбама Директиве је првенствено у делу који се односи на хијерархијски оквир и усклађеност са осталим плановима и програмима, избегавање двоструке процене и ниво и обим извештаја о стратешкој процени;

## Посебни циљеви доношења новог Закона о стратешкој процени утицаја на животну средину су следећи: потреба за усаглашавањем Закона о стратешкој процени утицаја на животну средину са Законом о заштити природе („Службени гласник РС“, бр. 36/09, 88/10, 91/10 - испр, 14/16, 95/18 - др.закон, 71/21); потреба да се побољша квалитет оцене извештаја о стратешкој процени кроз појачавање улоге стручне комисије; обавезно увођење образовања стручне комисије за оцену извештаја о стратешкој процени утицаја на животну средину; јасније дефинисање поступка спровођења јавне расправе и обавештавање јавности о нацрту плана и програма и извештају о стратешкој процени утицаја на животну средину; делотворније укључивање стратешке процене у израду планова и програма; уређење питања електронског оглашавања, обавештавања, и достављања информација заинтересованој јавности у свим фазама поступка стратешке процене утицаја; уређење питања одговорности и провере тачности података и информација из захтева и увођење базе података и централног веб портала преко којег ће органи надлежни за припрему планова и програма обавештавати заинтересоване органе и организације и јавност о покренутим поступцима стратешке процене утицаја, одлукама о неприступању изради стратешке процене, нацртима планова и програма, извештајима о стратешкој процени, роковима и начинима достављања мишљења, месту и времену одржавања јавних расправа, прекограничним консултацијама и омогућити електронски приступ одлукама и документацији у складу са законом; питање уређења надлежности и измена казнених одредаба у складу са Законом о прекршајима („Службени гласник РС”, бр. 65/13, 13/16, 98/16 - одлука УС, 91/19 и 91/19 - др. закон) и Законом о привредним преступима („Службени лист СФРЈ”, бр. 4/77, 36/77, 14/85, 10/86, 74/87, 57/89 и 3/90 и „Службени лист СРЈ”, бр. 27/92, 16/93, 31/93, 41/93, 50/93, 24/94, 28/96 и 64/01 и „Службени гласник РС”, бр. 101/05).

Као посебно питање које треба уредити наведена је неопходност решавања односа поступка стратешке процене утицаја са поступком оцене прихватљивости за еколошку мрежу у складу са Законом о заштити природе.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

**I. Основне одредбе (Чл. 1-4.)**

Овим одредбама дефинисан је предмет уређења Закона о стратешкој процени утицаја, циљеви, изузеци од примене, значење израза и начела стратешке процене.

Чланом 1. дефинисано је шта је предмет уређења овог закона како је већ наведено у разлозима за његово доношење.

Чланом 2. прописани су изузеци од примене: Одредбе овог закона не односе се на планове и програме намењене одбрани земље, на планове и програме намењене ублажавању и отклањању последица елементарних непогода, финансијске, буџетске планове и на планове развоја документа јавних политика који се доносе на основу закона којим се уређује плански систем.

У члану 3. дато је значење појединих израза употребљених у овом закону.

У члану 4. дефинисана су основна начела стратешке процене: Начело одрживог развоја; Начело интегралности; Начело предострожности; Начело хијерархије и координације; Начело избегавања двоструке процене; и Начело јавности.

**II. ПОСТУПАК СТРАТЕШКЕ ПРОЦЕНЕ (Чл. 5-34)**

Чланом 5. прописан је предмет стратешке процене: Стратешка процена утицаја на животну средину врши се обавезно за планове и програме када постоји могућност да њихова примена изазове значајне негативне последице по животну средину, и то за: планове и програме који се припремају у области просторног и урбанистичког планирања или коришћења земљишта, пољопривреде, шумарства, рибарства, ловства, енергетике, рударства, индустрије, саобраћаја, управљања отпадом, управљања водама, телекомуникација, туризма, очувања природних станишта и дивље флоре и фауне, климатских промена, којима се успоставља оквир за одобравање пројеката одређених прописима којима се уређује поступак проценe утицаја на животну средину; планове и програме који подлежу оцени прихватљивости за еколошку мрежу у складу са законом којим се уређује заштита природе; и планове и програме који се припремају за мрежну енергију којима се успоставља оквир за одобравање стратешких енергетских пројеката који су одређени као пројекти од интереса за Енергетску заједницу и пројекти од заједничког интереса одлуком Министарског савета Енергетске заједнице у складу са обавезама Републике Србије преузетим потврђеним међународним споразумима (став 1). За наведене планове и програме којима је предвиђено коришћење мањих површина на локалном нивоу или у случају мањих измена плана и програма, као и за планове и програме који нису наведени у ставу 1. овог члана одлуку о стратешкој процени доноси орган надлежан за припрему плана и програма ако на основу критеријума пропианаих овим законом утврди да постоји могућност значајних утицаја на животну средину (став 2).

Члан 6. прописује критеријуме за утврђивање могућих значајних непосредних и посредних утицаја на животну средину спровођења планова и програма на основу којих се доноси одлука о потреби стратешке процене за планове и програме из члана 5. став 2. овог закона тако што упућује на Прилог I Закона који је одштампан уз овај закон и чини његов саставни део у коме су они садржани. Наведени критеријуми се примењују и за одређивање питања, проблема и битних података које мора да обухвати извештај о стратешкој процени за планове и програме из члана 5. овог закона

Члан 7. дефинише хијерархијски оквир и основ и избегавање двоструке процене:Стратешка процена се спроводи на основу нивоа, врсте, циљева, садржаја и географског обухвата плана или програма (став 1). Ако је план или програм саставни део одређене хијерархијске структуре, стратешка процена израђује се у складу са смерницама стратешке процене утицаја плана или програма вишег хијерархијског нивоа (став 2). Орган надлежан за припрему плана и програма може узети у обзир релевантне информације и податке раније спроведене стратешке процене планова и програма који припадају истој хијерархијској структури за одређивање релевантних информација које мора да обухвати извештај о стратешкој процени у циљу избегавања двоструке процене раније утврђених, описаних и процењених значајних утицаја на животну средину (став 3). Подаци из раније спроведених стратешких процена морају да буду ажурни, поуздани и приказани на начин да се на основу њих могу поуздано утврдити, описати и проценити одређени могући утицаји планова и програма на чиниоце животне средине (став 4).

Члан 8. прописује фазе у поступку стратешке процене, то: 1) припремна фаза; 2) израда извештаја о стратешкој процени; и 3) одлучивање о давању сагласности на извештај о стратешкој процени.

Припремна фаза обухвата: 1) одлучивање о изради стратешке процене и обавештавање јавности о одлуци; 2) избор обрађивача извештаја о стратешкој процени; 3) учешће заинтересованих органа и организација у одлучивању о изради стратешке процене; и 4) сагласност на предлог одлуке о неприступању изради стратешке процене.

Друга фаза обухвата саму израду извештаја о стратешкој процени.

Трећа фаза - одлучивање обухвата: 1) прибављање мишљења органа надлежног за заштиту животне средине; 2) учешће заинтересованих органа и организација; 3) учешће јавности; 4) прекограничне консултације ако се спроводе у складу са овим законом; 5) извештај о резултатима учешћа заинтересованих органа и организација и јавности; 6) оцену извештаја о стратешкој процени; и 7) сагласност на извештај о стратешкој процени.

Припремна фаза (чл 9-13) прописује поступак одлучивања о изради стратешке процене и обавештавање јавности, доношења одлуке да се не израђује стратешка процена, избор израђивача извештаја о стратешкој процени, учешће заинтересованих органа и организација у одлучивању о изради стратешке процене и сагласност на предлог одлуке да се не израђује стратешка процена.

Према члану 9. одлуку о изради стратешке процене доноси орган надлежан за припрему плана и програма по претходно прибављеном мишљењу органа надлежног за послове заштите животне средине и других заинтересованих органа и организација.

Чланом 10. се прописује да орган надлежан за припрему плана и програма из члана 5. став 2. овог закона може одлучити да се не израђује стратешка процена, о чему претходно прибавља сагласност органа надлежног за послове заштите животне средине и мишљење других заинтересованих органа и организација.

Орган надлежан за припрему плана и програма одлучује о избору израђивача извештаја о стратешкој процени, по поступку утврђеном законом (члан 11).

У припреми одлуке о изради стратешке процене орган надлежан за припрему плана или програма дужан је да од органа надлежног за послове заштите животне средине и заинтересованих органа и организација затражи мишљење. Орган надлежан за послове заштите животне средине се у мишљењу из став 1. овог члана изјашњава нарочито о питањима, проблемима и релевантним подацима везаним за животну средину које је потребно утврдити, описати и оценити у оквиру извештаја о стратешкој процени применом критеријумима из члана 6. став 1. овог закона (члан 12).

У члану 13. у припреми одлуке да се не израђује стратешка процена за планове ипрограме из члана 5. став 2. овог закона, орган надлежан за припрему плана или програмадужан је да, од органа надлежног за послове заштите животне средине прибави сагласност и затражи мишљење заинтересованих органа и организација. Без сагласности органа надлежног за послове заштите животне средине на одлуку да се не израђује стратешка процена, не може се донети одлука о изради плана и програма, односно не може се план или програм упутити у даљу процедуру усвајања (члан 13. став 9).

Израда извештаја о стратешкој процени уређена је чл. 14-21. Закона којима је прописана: садржина извештаја о стратешкој процени; полазне основе стратешке процене; процена могућих значајних утицаја; предлог мера предвиђених за спречавање или смањење процењених негативних утицаја на животну средину; смернице за ниже хијерархијске нивое; програм праћења стања животне средине; и нетехнички резиме.

Учлану 14. који прописује садржину извештаја о стратешкој процени је у ставу 2. додата јаснија и прецизнија дефиниција чинилаца животне средине. Чиниоци животне средине су: 1. становништво и здравље људи; 2. геолошка, предеона и биолошка разноврсност, посебно врсте, станишта и њихова функционална повезаност, подручја и друга природна добра заштићена посебним прописом којим се уређује заштита природе; 3. еколошка мрежа, еколошки значајна подручја и природни коридори; 4. екосистеми и екосистемске услуге; 5. земљиште, вода и ваздух; 6. клима, климатске промене; 7. материјална и нематеријална добра, културно-историјска баштина, архитектонско и археолошко наслеђе и предели; 8. изложеност становништва и животне средине великим удесима или природним катастрофама; 9. интеракцију између чинилаца из тач 1-8 (став 2). У ставу 3. овог члана прописано је у тачкама од 1-11. шта извештај о стратешкој треба да садржи, између осталог и одлуку надлежног органа донету у поступку главне оцене прихватљивости за планове и програме који самостално или у стицају са другим планом, програмом, пројектом, радовима или активностима, могу имати утицаја на циљеве очувања и целовитост подручја еколошке мреже.

У члану 15. су прецизиране полазне основе стратешке процене.

У члану 16. је утврђено на основу чега се дефинишу општи и посебни циљеви стратешке процене и избор индикатора.

Члан 17. садржи елементе процене могућих непосредних и посредних значајних утицаја спровођења плана и програма на чиниоце животне средине, и то:

1) детаљан опис, вредновање и процену свих значајних утицаја спровођења плана и програм на чиниоце животне средине;

2) приказ вероватних значајних утицаја главних варијантних решења која је разматрао орган надлежан за припрему плана и програма имајући у виду циљ, сврху и географски обухват плана и програма;

3) поређење главних варијантних решења и приказ разлога за избор најповољнијег решења са становишта циља, сврхе, географског обухвата плана и програма и процењених утицаја на животну средину, ако је орган надлежан за припрему плана и програма разматрао варијантна решења;

4) начин на који су при процени утицаја узети у обзир чиниоци животне средине укључујући податке о: ваздуху, води, земљишту, клими, климатским променама и капацитетима чинилаца да се прилагоде климатским променама, јонизујућем и нејонизујућем зрачењу, буци и вибрацијама, биљном и животињском свету, екосистемима и екосистемским услугама, стаништима и биолошкој разноврсности, заштићеним природним добрима, еколошкој мрежи, геолошкој и предеоној разновсности и одликама, становништву и здрављу људи, градовима и другим насељима, културно-историјској баштини, инфраструктурним, индустријским и другим објектима, архитектонском и археолошком наслеђу или другим створеним вредностима, изложеност становништва и животне средине великим удесима или природним катастрофама и међусобној интеракцији чинилаца животне средине;

5) начин на који су при процени узете у обзир карактеристике утицаја: вероватноћа, интензитет, сложеност/реверзибилност, временска димензија (трајање, учесталост, понављање), просторна димензија (локација, географска област, број изложених становника, прекогранична природа утицаја), као и кумулативна и заједничка природа утицаја;

6) приказ методологије и тешкоћа, техничких немогућности или недостатка одређених знања са којим се орган надлежан за припрему плана и програма сусрео како би спровео процену главних варијантних решења.

Члан 18. прописује да је орган за припрему плана и програма дужан да у извештају о стратешкој процени утврди, опише, вреднује и процени све могуће значајне негативне утицаје спровођења плана и програма на чиниоце животне средине. Такође прописује да ће орган надлежан за припрему плана и прогама у извештају о стратешкој процени посебно вредновати мере спречавања и/или ублажавања могућих негативних утицаја реализације плана и програма на циљеве очувања и целовитост подручја еколошке мреже утврђене одлуком надлежног органа донетом у поступку главне оцене прихватљивости. Мере спречавања и/или смањења процењених негативних утицаја на животну средину саставни су део плана и програма.

Члан 19. прописује да извештај о стратешкој процени садржи разрађене смернице за планове или програме на нижим хијерархијским нивоима које обухватају дефинисање потребе за израдом стратешких процена и процена утицаја пројеката на животну средину, одређују аспекти заштите животне средине и друга питања од значаја за процену утицаја на животну средину планова и програма нижег хијерархијског нивоа.

Члан 20. прописује садржину програма праћења стања животне средине у току спровођења плана и програма. Програм праћења стања животне средине је саставни део плана и програма и може укључивати податке из постојећег програма праћења који обезбеђује орган надлежан за заштиту животне средине у циљу избегавања двоструког мониторинга.

Члан 21. прописује да нетехнички резиме садржи преглед информација и најважнијих резултата изведених из извештаја о стратешкој процени које се саопштавају на начин који је разумљив и приступачан јавности. У овом члану дат је преглед шта нетехнички резиме мора да садржи.

Трећа фаза поступка стратешке процене је одлучивање о давању сагласности на извештај о стратешкој процени прописана (чл. 22- 34.).

Према члану 22**.** орган надлежан за припрему плана и програма органу надлежном за послове заштите животне средине и органу надлежном за спровођење поступка оцене прихватљивости доставља на мишљење извештај о стратешкој процени заједно са нацртом плана и програма. Наведени органи разматрају и оцењују нацрт извештаја о стратешкој процени применом одредаба овог закона и критеријума који су прописани у Прилогу II овог закона. На основу оцене наведени органи дају мишљење на извештај о стратешкој процени и достављају га органу надлежном за припрему плана и програма заједно са примедбама и предлозима за допуну у складу са прописаним критеријумима.

Члан 23. прописује да по добијању захтева за давање мишљења на извештај о стратешкој процени, орган надлежан за послове заштите животне средине образује стручну комисију ради оцене извештаја о стратешкој процени. Решење о образовању стручне комисије доноси се у року од десет дана од дана пријема захтева и њиме се утврђује састав, задаци, начин рада и финансирање стручне комисије.

Члан 24. је члан који дефинише састав стручне комисије и ограничење лица која не могу бити у саставу стручне комисије за оцену извештаја о стратешкој процени. Министар надлежан за послове заштите животне средине ближе прописује начин избора и рада стручне комисије.

Члана 25. се односи на оцену стручне комисије и прописује да стручна комисија разматра и оцењује извештаја о стратешкој процени узимајући у обзир захтеве прописане овим законом и критеријуме садржане у Прилогу II овог закона.

Начин и поступак оцењивања извештаја о стратешкој процени и садржину оцене стручне комисије прописује члан 25. Оцена стручне комисије је саставни део мишљења органа надлежног за послове заштите животне средине.

Члан 26. се односи на учешће заинтересованих органа и организација у поступку одлучивања и прописује да орган надлежан за припрему плана и програма доставља заинтересованим органима и организацијама на мишљење извештај о стратешкој процени заједно са нацртом плана и програма. Заинтересовани органи и организације дужни су да доставе мишљење у року од 30 дана од дана пријема захтева за достављање мишљења. Ако се мишљење не достави у року од 30 дана од дана од дана пријема захтева за достављање мишљења, сматраће се да нема примедби на извештај о стратешкој процени.

Чланом 27. утврђена је обавеза органа надлежног за припрему плана и програма да обезбеди учешће јавности у разматрању извештаја о стратешкој процени и нацрта плана и програма и да обавести јавност о начину, месту и року за увид у садржину извештаја и достављање мишљења, као и времену и месту одржавања јавне расправе. Обавештавање јавности се врши јавним позивом који се објављује у најмање једним штампаним дневним новинама које излазе на подручју које ће бити захваћено утицајем плана и програма и на службеном сајту органа надлежног за припрему плана и програма. Орган надлежан за припрему плана и програма дужан је да омогући неометан електронски приступ јавности плану и програму, извештају о стратешкој процени утицаја, нетехничком резимеу, мишљењу органа надлежног за послове заштите животне средини и оцени стручне комисије, мишљењима заинтересованих органа и организација и другим подацима и документацији битној за поступак одлучивања најкасније истовремено са датумом објаве обавештења у штампаним дневним новинама, односно чим мишљења заинтересованих органа и организација, други битан податак или документ постане доступан органу надлежном за припрему плана и програма. Министар ближе прописује начин обавештавања јавности и спровођења јавне расправе о нацрту плана и програма и извештају о стратешкој процени.

Члан 28. прописује обавезу органа надлежног за припрему планског документа да изради извештај о учешћу заинтересованих органа и организација и јавности. Извештај садржи мишљења органа надлежног за заштиту животне средине које у себи садржи и мишљење стручне комисије, заинтересованих органа и организација и јавности и мишљења и примедбе достављене и изјављене у поступку прекограничних консултација ако су спроведене у складу са овим законом.

Члан 29. прописује да орган надлежан за припрему плана и програма доставља органу надлежном за послове заштите животне средине на сагласност извештај о стратешкој процени заједно са нацртом плана и програма и извештајем о учешћу заинтересованих органа и организација и јавности.

Орган надлежан за заштиту животне средине оцењује извештај из става 1. овог члана применом критеријума садржаних у Прилогу II овог закона, узимајући у обзир мишљења и примедбе јавности и заинтересованих органа и организација.

Члан 30. дефинише да на основу оцене извештаја о стратешкој процени, орган надлежан за послове заштите животне средине даје сагласност на наведени извештај или одбија давање сагласности. Орган надлежан за заштиту животне средине оцењује извештај о стратешкој процени применом критеријума садржаних у Прилогу II овог закона, узимајући у обзир мишљења и примедбе јавности и заинтересованих органа и организација. Орган надлежан за припрему плана или програма не може упутити план или програм у даљу процедуру усвајања без сагласности органа надлежног за послове заштите животне средине на извештај о стратешкој процени.

Члан 31. дефинише да оцену прихватљивости плана и програма спроводи министарство надлежно за послове заштите животне средине, односно орган надлежан за послове заштите животне средине аутономне покрајине, у складу са законом којим се уређује заштита природе, за план и програм који сам или заједно са другим планом и програмом, пројектом, радовима или активностима, може имати значајан негативан утицај на циљеве очувања и целовитост подручја еколошке мреже (став 1). Поступак оцене прихватљивости се састоји из претходне и главне оцене прихватљивости (став 2). Поступак претходне оцене прихватљивости спроводи се пре доношења одлуке о изради стратешке процене утицаја, а поступак главне оцене прихватљивости пре израде извештаја о стратешкој процени утицаја (ст. 3. и 4).  Ако на основу спроведене оцене прихватљивости Министарство, односно орган надлежан за послове заштите животне средине аутономне покрајине, утврди да план и програм може да има значајан негативан утицај на циљеве очувања и целовитост подручја еколошке мреже, орган надлежан за послове заштите животне средине одбија да да сагласност на извештај о стратешкој процени.

Чланом 32. се дефинишу прекограничне консултације, односно обавезе државе порекла и погођење државе у случају да план или програм може имати значајне негативне утицаје на животну средину друге државе и здравље људи. Приликом прекограничних консултација, надлежни органи државе порекла и погођене државе договориће начин учешћа заинтересованих органа и организација и јавности у поступку одлучивања, приступа информацијама о могућим прекограничним утицајима и достављања мишљења и примедаба. О одлуци о давању сагласности на извештај о стратешкој процени Министарство обавештава надлежни орган друге државе која је била консултована у поступку одлучивања. Министарство је дужно да затражи од надлежног органа друге државе учешће у поступку одлучивања о плановима и програмима који могу да имају значајан утицај на чиниоце животне средине и здравње људи на територији Републике Србије. О примљеним информацијама о нацрту плана и програма, вероватном прекограничном утицају и предложеним мерама друге државе, Министарство обавештава заинтересоване органе и организације и јавност. Мишљења заинтересованих органа и организација и јавности о прекограничним утицајима и предложеним мерама спречавања и/или смањења прекограничних утицаја Министарство узима у обзир приликом давања мишљења надлежном органу друге државе.

Члан 33. дефинише да су извештај о стратешкој процени, резултати учешћа заинтересованих органа и организација и јавности и других држава у случају прекограничног утицаја, саставни део планске документације (став 1). Прописана је обавеза, у ставу 2, органа надлежног за припрему плана и програма да обавести јавност о усвајању плана и програма путем најмање једних штампаних дневних новина као и на свом службеном сајту. Обавештење има садржину која је прописана у ставу 3. тог члана: Обавештење садржи назив и обухват плана и програма; и нетехнички резиме извештаја о стратешкој процени. Орган надлежан за припрему плана и програма обезбеђује доступност усвојеног плана и програма и извештаја о стратешкој процени после усвајања плана и програма, укључујући електронски приступ овим документима путем свог службеног сајта као и сајта посебно намењеног обавештавању о поступцима стратешке процене (централне базе података и централни веб портал).

Члан 34. прописује формирање централне базе података и централни веб портал које води Министарство. Преко централне базе података и централног веб портала органи надлежни за припрему плана и програма обавештавају заинтересоване органе и организације и јавност о покренутим поступцима стратешке процене утицаја, одлукама да се не израђује стратешка процена, нацртима планова и програма, извештајима о стратешкој процени, роковима и начинима достављања мишљења, месту и времену одржавања јавних расправа, прекограничним консултацијама и омогућавају електронски приступ одлукама и документацији. Министарство је дужно да омогући несметан електронски приступ јавности централној бази података у складу са законом, а органи надлежни за припрему плана и програма да у централну базу података уносе информације, обавештења и документацију, односно постављају на централни веб портал све податке и информације прикупљене о току поступка стратешке процене.

**III. Надзор**

Чланом 35. прописано је да надзор над применом одредаба овог закона врши Мнистарство.

**IV. Казнене одредбе (члан 36 – 38)**

Kазненe одредбe усаглашене су са Законом о прекршајима („Службени гласник РС”, бр. 65/2013, 13/2016, 98/2016-одлука УС, 91/2019 и 91/2019- др. закон) и Законом о привредним преступима ("Службени лист СФРЈ", бр. 4/77, 36/77 - исправка, 14/85, 10/86 - пречишћен текст, 74/87, 57/89, 3/90, "Службени лист СРЈ", бр. 27/92, 16/93 - др. закон, 31/93 - др. закон, 41/93 - др. закон, 50/93 - др. закон, 24/94, 28/96, 64/01, "Службени гласник РС", број 101/05 - др. Закон).

Чланом 36. прописана је новчана казна за прекршај за одговорно лице у државном органу, органу територијалне аутономије или органу јединице локалне самоуправе, надлежном за припрему плана и програма, односно надлежном за послове заштите животне средине, ако поступи супротно одредбама овог закона. Радње прекршаја наведене су у 14 тачака уз позивање на одговарајуће материјалне одредбе Закона.

Чланом 37. прописана је новчана казна за прекршај за обрађивача извештаја о стратешкој процени - предузетника ако у извештај о стратешкој процени унесе нетачне податке и чињенице о стању животне средине и њених чинилаца или прикрије податке и чињенице неопходне за процену утицаја плана и програма и предузимања мера заштите (члан 11. став 5. Закона). Уз новчану казну обрађивачу извештаја - предузетнику се може изрећи и заштитна мера забране вршења одређене делатности у трајању од једне до три године.

Члан 38. прописује новчану казну за привредни преступ за правно лице - обрађивача извештаја о стратешкој процени ако учини дело из члана 37. овог закона. За тај привредни преступ прописана је и новчана казна за одговорно лице у правном лицу. Поред новчане казне за привредни преступ правном лицу – обрађивачу извештаја о стратешкој процени може се изрећи и заштитна мера забрана правном лицу да се бави одређеном привредном делатношћу у трајању од пет до десет година, а одговорном лицу у правном лицу заштитна мера забране вршења одређене дужности у трајању од пет до десет година.

**V. Прелазне и завршне одредбе (члан 39-43)**

Чланом 39. је прописано да да ће се поступак усвајања планова и програма чија је израда започета пре ступања на снагу овог закона наставиће по поступку утврђеном Законом о стратешкој процени утицаја на животну средину („Службени гласник РС“, бр. 135/04 и 88/10).

Чланом 40. прописано је да ће подзаконске прописе из члана 24. став 4. и члана 27. став 11. овог закона министар донети у року од годину дана.

Чланом 41. прописан је рок од три године од ступања на снагу овог закона у ком ће Министарство успоставити централну базу података и централни веб портал из члана 34. став 1. овог закона.

Чланом 42. прописано је да ступањем на снагу овог Закона престаје да важи Закон о стратешкој процени утицаја на животну средину („Службени гласник РС“, бр. 135/04 и 88/10).,

Чланом 43. прописано је да овај Закон ступа на снагу осмог дана од дана објављивања у „Службеном гласнику Републике Србије” осим одредаба чл. 5, 9, 10, 12, 13, 14, 18. и 31. овог закона у делу који се односи на оцену прихватљивости које ће почети да се примењују протеком рока од две године од дана ступања на снагу овог закона.

**IV СРЕДСТВА ПОТРЕБНА ЗА СПРОВОЂЕЊЕ ОВОГ ЗАКОНА**

За спровођење овог закона у 2023. години нису потребна финансијска средства из буџета Републике Србије.

За спровођење овог закона за 2024. и 2025. годину биће потребна финансијска средства из буџета Републике Србије, с обзиром да је предвиђено да се за финансирање рада стручне комисије средства обезбеђују у буџету, као и за потребе успостављања и вођења централне базе података и централног веб портала.

Средства за наведене намене у 2024. и 2025. години планираће се у оквиру лимита на разделу Министарства заштите животне средине који ће бити опредељени од стране Министарства финансија у складу са билансним могућностима.

Средства за финансирање рада стручне комисије биће обезбеђена у буџету Републике Србије за 2024. и 2025. годину у износу од по 600.000,00 РСД годишње, на Разделу 25 - Министарство заштите животне средине, Глава 25.0 - Министарство заштите животне средине, Програм 0404 - Управљање заштитом животне средине, Функција 560 - Заштита животне средине некласификована на другом месту, Програмска активност 0002 – Уређење политике заштите животне средине, Економска класификација 423 – Услуге по уговору.

Средства за успостављање и вођење централне базе података и централног веб портала биће обезбеђена у буџету Републике Србије за 2024. и 2025. годину у износу од по 2 000.000,00 РСД годишње, на Разделу 25 - Министарство заштите животне средине, Глава 25.0 - Министарство заштите животне средине, Програм 0404 - Управљање заштитом животне средине, Функција 560 - Заштита животне средине некласификована на другом месту, Програмска активност 0004 – Администрација и управљање, Економска класификација 515 – Нематеријална имовина.

На пословима успостављања и рада на централој бази података и централном веб порталу радиће постојећи запослени.